Kampkinders onthou die Anglo-Boereoorlog - Eensgesind
Jy is by:Tuis»Erfenisstigting»Kampkinders onthou die Anglo-Boereoorlog
Soms moes oumense, ma's, kinders en bediendes almal saam in een tent bly.
Kampkinders onthou die Anglo-Boereoorlog
Geskryf deur Riana Mulder op	 Januarie 22, 2018 Erfenisstigting, Geskiedenis
In 1981 het die Rapportryers van Pretoria en die destydse Verwoerdburg besluit om 'n projek te loods om oorlewendes wat in die Anglo-Boereoorlog in die konsentrasiekampe was op te spoor, en hul herinneringe op te teken in 'n boek wat bestem was om in die 'Jaar van die Bejaarde', 1982, uitgegee te word.
Die boek, 'Kampkinders 1900-1902, 'n Gedenkboek' is deur M.G.V van Schoor in samewerking met dr. C.G. Coetzee en die Oorlogmuseum van die Boererepublieke geskryf, en uiteindelik is die name en besonderhede van meer as 'n duisend 'kampkinders' opgespoor. Foto's kom uit die Oorlogsmuseum se omvangryke versameling uit die Anglo-Boereoorlog, en die byskrifte in die boek is geskryf asof 'n kampkind beskryf wat hy beleef het. Dit gee mens 'n ander perspektief op die oorlog, want kinders beleef dinge natuurlik anders as volwassenes. Selfs swaarkry is pret!
Deelnemers het vraelyste voltooi, en in briefvorm vertel wat hulle beleef het. Die inligting is later ook aan die Oorlogsmuseum geskenk om beskikbaar gestel te word aan navorsers en studente. Deelnemers het elkeen 'n eksemplaar van die boek ontvang as blyk van respek en waardering.
Soms moes oumense, ma's, kinders en bediendes almal saam in een tent bly. Party het tot plek gemaak vir die familie se klavier ook!
Ma moes die klere skoonkry met een klein stukkie seep, en die kleinspan se taak was om die skoon goed oop te lê op die gras of oor bossies.
'n Lang ry mense wag geduldig om die een beskikbare waterpomp te gebruik.
'n Kakie weier dat 'n boervrou haar stootwaentjie saamvat kamp toe, maar die tannie is beslis, want ' 'Waar anders gaan ek my kind neerlê?'
Marelize op Januarie 22, 2018 12:59 nm
Is die boek steeds beskikbaar?
Riana Mulder op Januarie 22, 2018 2:16 nm
Dis in ons biblioteek beskikbaar, en was destyds by die Oorlogsmuseum in Bloemfontein beskikbaar. Die ES-biblioteek kan weeksdae besoek word van 8vm tot 4nm. Groete, Riana